REGULAMENTUL (CE) NR. 439/2008 AL COMISIEI
din 21 mai 2008
de modificare a anexei II la Regulamentul (CE) nr. 2076/2005 privind importurile de produse pescărești provenind din Fiji
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 9,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 16,
întrucât:
(1)
Articolul 11 alineatul (1) din Regulamentul (CE) nr. 854/2004 prevede că produsele de origine animală trebuie să fie importate numai dintr-o țară terță sau o parte a unei țări terțe înscrise pe o listă întocmită în conformitate cu respectivul regulament.
(2)
Regulamentul (CE) nr. 2076/2005 al Comisiei din 5 decembrie 2005 de stabilire a dispozițiilor tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului (3) prevede că, prin derogare de la articolul 11 alineatul (1) din Regulamentul (CE) nr. 854/2004, statele membre pot autoriza, în anumite condiții, importul de produse pescărești din țările terțe care se află pe lista din anexa II la respectivul regulament.
(3)
Respectivele țări terțe nu au fost încă supuse unei inspecții comunitare pentru a verifica situațiile lor sanitare și pentru a estima dacă verificările efectuate de autoritățile competente din aceste țări sunt echivalente cu cerințele prevăzute de legislația Comunității. Fiji se află, în prezent, pe lista din anexa II la Regulamentul (CE) nr. 2076/2005.
(4)
O inspecție comunitară efectuat în Fiji a descoperit carențe importante în ceea ce privește igiena în procesul de manipulare a produselor pescărești și capacitatea autorităților competente din respectiva țară terță de a efectua controale sigure asupra produselor pescărești. În consecință, Fiji nu poate oferi garanțiile necesare care să confirme că produsele pescărești au fost obținute în condiții cel puțin echivalente cu condițiile care reglementează producerea și introducerea pe piață a produselor pescărești în Comunitate.
(5)
Prin urmare, nu ar mai trebui autorizate importurile în Comunitate de produse pescărești provenind din Fiji.
(6)
Pentru a permite intrarea în Comunitate a produselor pescărești din Fiji, produse și certificate înainte de intrarea în vigoare a prezentului regulament, ar trebui prevăzută o perioadă de tranziție.
(7)
Prin urmare, Regulamentul (CE) nr. 2076/2005 ar trebui modificat în consecință.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 2076/2005 se înlocuiește cu textul prevăzut în anexa la prezentul regulament.
Articolul 2
Statele membre pot autoriza, pentru o perioadă de maximum șase săptămâni de la data intrării în vigoare a prezentului regulament, importurile de produse pescărești din Fiji, produse și certificate înainte de acea dată.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptată la Bruxelles, 21 mai 2008.